Илка Бирова
Песъчинки от обществения двор

chitanka.info

По делата им ще ги познаете политиците. Не по словата им.

* * *

Жаждата за власт е като алкохола. Ако пийнеш повече, ставаш за смях.

* * *

Добрата дума железни врати към европейските фондове отваря.

* * *

Стана голяма клечка и взе да гази като мечка. Ама ще го гази/сгази? мечка.

* * *

Демокрацията у нас шета като в поговорката: Булка шета — град бие.

* * *

Преди сме били начело, а сега сме на опашката на Европа по жизнен стандарт. Затова сме с подвити опашки.

* * *

Кога ще ги стигнем западноевропейците? Когато започнат да тичат насреща ни.

* * *

Ние хем не си харесваме живота, хем си я караме постарому. Също като в поговорката: Хем боли, хем сърби, хем ми е драго.

* * *

Как най-лесно да си вдигнем самочувствието? — Като ударим по една гроздова.

* * *

Докато някои лапат мухи, други лапат пържоли.

* * *

Мишките кроят планове, а котката ги реализира с тяхно участие и за тяхна сметка.

* * *

Някои политици каквото можаха — направиха. За което не се извиниха.

* * *

Капка по капка — вир става. Лошото е, че от капката вирът преля и ни заля.

* * *

Голям залък хапни. Голямо обещание не давай.

* * *

Колкото по-нависоко се изкачваш, толкова по-отвисоко можеш да паднеш.

* * *

Ако забравиш откъде си тръгнал, няма да стигнеш далече. Ако забравиш накъде си тръгнал, няма да стигнеш никъде.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.